9 POSĖDIS

# SPRENDIMAS

**DĖL KAUNO RAJONO SAVIVALDYBĖS KELIŲ PRIEŽIŪROS IR PLĖTROS PROGRAMOS LĖŠŲ PASKIRSTYMO KOMISIJOS NUOSTATŲ PATVIRTINIMO**

2019 m. lapkričio 28 d. Nr. TS-403

Kaunas

Vadovaudamasi Lietuvos Respublikos vietos savivaldos įstatymo 15 straipsnio   
7 dalimi, 16 straipsnio 2 dalies 6 punktu, Kauno rajono savivaldybės tarybos veiklos reglamento, patvirtinto Kauno rajono savivaldybės tarybos 2019 m. kovo 28 d. sprendimu   
Nr. TS-136 „Dėl Kauno rajono savivaldybės tarybos veiklos reglamento patvirtinimo“,   
132 punktu, Kauno rajono savivaldybės taryba nusprendžia:

Patvirtinti Kauno rajono savivaldybės kelių priežiūros ir plėtros programos lėšų paskirstymo komisijos nuostatus (pridedama).

Šis sprendimas gali būti skundžiamas savo pasirinkimu Lietuvos Respublikos administracinių ginčų komisijos Kauno apygardos skyriui (Laisvės al. 36, LT-44240 Kaunas) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Kauno rūmams   
(A. Mickevičiaus g. 8A, LT-44312 Kaunas) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotam asmeniui dienos.

Savivaldybės meras Valerijus Makūnas

PATVIRTINTA

Kauno rajono savivaldybės tarybos

2019 m. lapkričio 28 d. sprendimu Nr. TS-403

**KAUNO RAJONO SAVIVALDYBĖS**

**KELIŲ PRIEŽIŪROS IR PLĖTROS PROGRAMOS LĖŠŲ PASKIRSTYMO KOMISIJOS NUOSTATAI**

**I SKYRIUS**

**BENDROSIOS NUOSTATOS**

1. Kauno rajono savivaldybės kelių priežiūros ir plėtros programos lėšų paskirstymo komisijos nuostatai (toliau – Nuostatai) nustato Kauno rajono savivaldybės kelių priežiūros ir plėtros programos lėšų paskirstymo komisijos (toliau – Komisija) teisinį veiklos pagrindą, komisijos sudarymą, darbo organizavimą, funkcijas, teises ir pareigas.
2. Komisija paskirsto Kelių priežiūros ir plėtros programos lėšas, skirtas Kauno rajono savivaldybės vietinės reikšmės keliams ir gatvėms projektuoti, tiesti, taisyti (remontuoti), prižiūrėti ir saugaus eismo sąlygoms užtikrinti, ir teikia Kauno rajono savivaldybės tarybai (toliau – Taryba) bei Kauno rajono savivaldybės administracijos direktoriui (toliau – Administracijos direktorius) sprendimų ir įsakymų projektus dėl paskirstytų lėšų patvirtinimo.
3. Komisija savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, Lietuvos Respublikos kelių įstatymu, Lietuvos Respublikos kelių priežiūros ir plėtros programos finansavimo įstatymu ir kitais šalyje galiojančiais teisės aktais, reglamentuojančiais Kelių priežiūros ir plėtros programą, bei šiais nuostatais.
4. Komisija sprendimus priima laikydamasi lygiateisiškumo, nešališkumo, skaidrumo ir nediskriminavimo principų.
5. Komisija atskaitinga Kauno rajono savivaldybės tarybai.

**II SKYRIUS**

**KOMISIJOS FUNKCIJOS**

1. Komisija atlieka šias funkcijas:
   1. paskirsto Kelių priežiūros ir plėtros programos lėšas (toliau – KPPP lėšos), skirtas Kauno rajono savivaldybės vietinės reikšmės keliams ir gatvėms projektuoti, tiesti, taisyti (remontuoti), prižiūrėti ir saugaus eismo sąlygoms užtikrinti;
   2. teikia Tarybai bei Administracijos direktoriui sprendimų ir įsakymų projektus dėl paskirstytų KPPP lėšų patvirtinimo;
   3. teikia Tarybai bei Administracijos direktoriui sprendimų ir įsakymų projektus apie KPPP lėšų panaudojimą ir atliktus darbus;
   4. svarsto kitus su KPPP lėšų paskirstymu, naudojimu susijusius klausimus ir teikia pasiūlymus Tarybai ir Administracijos direktoriui.

**III SKYRIUS**

**KOMISIJOS TEISĖS IR PAREIGOS**

1. Komisija turi teisę:
   1. gauti iš Savivaldybės administracijos padalinių ir į struktūrinius padalinius neįeinančių viešojo administravimo valstybės tarnautojų Komisijos darbui reikiamą informaciją ir dokumentus;
   2. siūlyti pakeisti ir papildyti šiuos nuostatus;
   3. Komisija, vykdydama jai pavestas funkcijas, privalo laikytis Lietuvos Respublikos įstatymų ir kitų teisės aktų reikalavimų, taip pat užtikrinti asmens duomenų apsaugos reikalavimus.

**IV SKYRIUS**

**KOMISIJOS SUDARYMAS IR DARBO ORGANIZAVIMAS**

1. Komisiją sudaro ne mažiau kaip 7 (septyni) nariai, iš kurių 3 (trys) – Tarybos nariai ir 4 (keturi) – Savivaldybės administracijos darbuotojai.
2. Komisija sudaroma ir jos sudėtis keičiama Kauno rajono savivaldybės tarybos sprendimu.
3. Komisijai atstovauja ir jos darbą organizuoja Komisijos pirmininkas.
4. Komisijos pirmininku gali būti skiriamas tik nepriekaištingos reputacijos, kaip tai yra apibrėžta Lietuvos Respublikos vietos savivaldos įstatyme, Savivaldybės tarybos narys, kuris įstatymų nustatyta tvarka per pastaruosius 3 metus nebuvo pripažintas šiurkščiai pažeidusiu Viešųjų ir privačių interesų derinimo valstybinėje tarnyboje įstatymą. Komisijos pirmininkas mero siūlymu Komisijos sprendimu prieš terminą netenka savo įgaliojimų, jeigu jis pripažįstamas šiurkščiai pažeidusiu Viešųjų ir privačių interesų derinimo valstybinėje tarnyboje įstatymą arba neatitinkančiu minėtame įstatyme nustatytų nepriekaištingos reputacijos reikalavimų.
5. Komisijos posėdžiams dokumentus rengia ir informaciją teikia Kauno rajono savivaldybės administracijos Kelių ir transporto skyrius.
6. Komisijos posėdžius šaukia ir jiems pirmininkauja Komisijos pirmininkas, jeigu jo nėra, – Komisijos pirmininko pavaduotojas, kuris Komisijos sprendimu išrenkamas iš Komisijos narių.
7. Komisijos pirmininkas (jeigu jo nėra, – Komisijos pirmininko pavaduotojas) sudaro posėdžio darbotvarkę ir ne vėliau kaip prieš 1 darbo dieną iki posėdžio supažindina su ja Komisijos narius. Darbotvarkė ne vėliau kaip prieš 1 darbo dieną iki posėdžio skelbiama Savivaldybės interneto svetainėje.
8. Komisijos posėdžio darbotvarkė dėl svarbių priežasčių gali būti keičiama Komisijos posėdžio metu, jei už tai balsuoja dauguma Komisijos narių.
9. Komisijos posėdžiai yra teisėti, jeigu juose dalyvauja ne mažiau kaip 1/2 Komisijos narių.
10. Komisija priima sprendimus posėdyje paprasta balsų dauguma atviru balsavimu. Jeigu balsai pasiskirsto po lygiai, lemia Komisijos pirmininko (posėdžio pirmininko) balsas. Komisijos sprendimai įforminami protokolu.
11. Komisijos posėdžių protokolai surašomi per 3 darbo dienas po posėdžio, vadovaujantis Dokumentų rengimo taisyklėmis.
12. Komisijos posėdžio protokolą pasirašo Komisijos (posėdžio) pirmininkas ir posėdžio sekretorius.
13. Komisijos posėdžio sekretorių, kuris nėra komisijos narys, skiria Savivaldybės administracijos direktorius.
14. Komisijos posėdžių protokolai saugomi Kauno rajono savivaldybės administracijos Kelių ir transporto skyriuje ir Savivaldybės archyve, teisės aktų nustatyta tvarka.

**V SKYRIUS**

**BAIGIAMOSIOS NUOSTATOS**

1. Komisijos nuostatai yra tvirtinami ir keičiami Kauno rajono savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**KAUNO RAJONO SAVIVALDYBĖS KELIŲ PRIEŽIŪROS IR PLĖTROS PROGRAMOS LĖŠŲ PASKIRSTYMO KOMISIJA**

**KAUNO RAJONO SAVIVALDYBĖS ADMINISTRACIJOS**

**KELIŲ IR TRANSPORTO SKYRIUS**

**SAVIVALDYBĖS TARYBOS SPRENDIMO „DĖL KAUNO RAJONO SAVIVALDYBĖS KELIŲ PRIEŽIŪROS IR PLĖTROS PROGRAMOS LĖŠŲ PASKIRSTYMO KOMISIJOS NUOSTATŲ PATVIRTINIMO“ PROJEKTO AIŠKINAMASIS RAŠTAS**

2019 m. lapkričio 4 d.

Kaunas

**1. Sprendimo projekto rengimą paskatinusios priežastys, tikslai.**

Kauno rajono savivaldybės taryba (toliau – Savivaldybės taryba) 2019 m. rugpjūčio   
29 d. sprendimu Nr. TS-281 „Dėl Kauno rajono savivaldybės kelių priežiūros ir plėtros programos lėšų paskirstymo komisijos sudarymo“ sudarė naujos sudėties nuolatinę Kauno rajono savivaldybės kelių priežiūros ir plėtros programos lėšų paskirstymo komisiją (toliau – Komisija), todėl atsirado būtinybė parengti ir patvirtinti šios komisijos nuostatus.

**2.** **Teisinis reglamentavimas (kaip šiuo metu reguliuojami sprendimo projekte aptariami klausimai).**

Lietuvos Respublikos vietos savivaldos įstatymo 15 straipsnio 5 dalyje yra numatyta, kad savivaldybės tarybos sprendimu gali būti sudaromos ne tik etikos ir antikorupcijos komisijos, bet ir kitos nuolatinės komisijos, 7 dalyje nurodyta, kad savivaldybės tarybos komisijos sudaromos savivaldybės tarybos reglamente nustatyta tvarka, o jų nuostatus tvirtina savivaldybės taryba.

**3. Galimi sprendimo priėmimo padariniai (teigiami ir (ar) neigiami).**

Priimtas sprendimas užtikrins sklandų Komisijos darbą, taip pat užtikrins, kad Komisijos nuostatai atitiktų šiuo metu galiojančius teisės aktus.

Neigiamų padarinių nenumatoma.

**4. Keičiamo ar pripažįstamo netekusiu galios Savivaldybės tarybos sprendimo pakeitimų sąrašas.**

Nėra.

**5. Lėšos sprendimui įgyvendinti, jų šaltiniai.**

Sprendimui įgyvendinti papildomų Kauno rajono savivaldybės biudžeto lėšų nereikės.

**6. Būtinumas skelbti sprendimą Teisės aktų ir kituose registruose. Viešinimas.**

Sprendimas viešinamas Kauno rajono savivaldybės interneto svetainėje www.krs.lt.

**7. Antikorupcinis vertinimas.**

Vertinimas nereikalingas.

**8. Numatomo teisinio reguliavimo poveikio vertinimo rezultatai.**

Vertinimas nereikalingas.

**9. Kiti, sprendimo iniciatorių nuomone, reikalingi pagrindimai ir paaiškinimai.**

Nėra.

**10. Sprendimo projekto rengėjai. Asmuo, atsakingas už sprendimo įvykdymą.**

Sprendimo projektą parengė ir atsakingi už sprendimo įvykdymą – Kauno rajono savivaldybės kelių priežiūros ir plėtros programos lėšų paskirstymo komisijos pirmininkas Antanas Nesteckis, Kauno rajono savivaldybės administracijos Kelių ir transporto skyriaus vedėjo pavaduotojas, vykdantis Kelių ir transporto skyriaus vedėjo funkcijas, Tautvydas Tamošiūnas.

Kauno rajono savivaldybės kelių priežiūros

ir plėtros programos lėšų paskirstymo

komisijos pirmininkas Antanas Nesteckis